钦定古今图书集成/明伦汇编/官常典/第351卷 > 锁咬儿哈的迷失
## 钦定古今图书集成/明伦汇编/官常典/第351卷 > 锁咬儿哈的迷失

按《元史塔本传》：“塔本子阿里乞失铁木儿，阿里乞失
铁木儿子阿台，阿台子迭里威失，迭里威失子锁咬
儿哈的迷失年十二，宿卫英宗潜邸，掌服御诸物。英
宗即位，拜监察御史。至治元年春，诏起大刹于京西
寿安山。锁咬儿哈的迷失与御史观音保、成珪、李谦
亨上章极谏，以为东作方始，而兴大役以耗财病民，
非所以祈福也。且岁在辛酉，不宜兴筑。”初，司徒刘夔
妄献浙右民田，冒出内帑钞六百万贯，丞相帖木迭
儿分取其半，监察御史发其奸，由是疾忌台谏。至是，
帖木迭儿之子琐南为治书侍御史，密奏曰：“彼宿卫
旧臣，闻事有不便，弗即入白，今讪上以扬己之直，大
不敬。”帝乃杀锁咬儿哈的迷失，与观音保杖珪、谦亨
黥之，窜诸遐裔。泰定初，赠锁咬儿哈的迷失资德大
夫、御史中丞、上护军，追封永平郡公，谥“贞愍”，赐其妻
子钞五百贯、良田千亩，仍诏树碑神道。